Turkiya Ukraina donini eksport qilish muammosini hal qilish uchun favqulodda aloqa yo‘lagini yaratdi

Turkiya Mudofaa vazirligi Ukrainadan g‘alla eksport qilish muammosini hal qilish doirasida favqulodda aloqa yo‘lagini ochdi, deya xabar berdi chorshanba kuni Anadolu agentligi.

“Turkiya Milliy mudofaa vazirligi g‘alla inqirozidan chiqish uchun ‘qizil chiziq’ shakllantirish tashabbusi bilan chiqdi”, — deyiladi xabarda.
Mudofaa vazirligi donli quruq yuk kemalari hali ham Ukraina portlarini tark eta olmayotganini, vaziyat Qora dengiz portlari hududidagi dengiz minalari tufayli murakkabligicha qolayotganini eslatdi.
Ayni paytda Turkiya tashqi ishlar vaziri Mevlut Chavusho‘g‘li Ukrainadan g‘alla eksportini boshlash uchun portlarni minadan tozalash zarur emas, degan fikrni bildirdi. “Dengiz minalari joylashgan hududlar ma’lum. Xavfsiz yo‘laklarni yaratish mumkin va bu kemalarning hech qanday tahdidsiz harakatlanishiga imkon beradi”, — degan Chavusho‘g‘li.
U Anqara BMTning Ukraina g‘allasini eksport qilish tashabbusi yuzasidan Moskvaning javobini kutayotganini yana bir bor ta’kidladi. Tashqi ishlar vazirning qo‘shimcha qilishicha, agar bu taklif umumiy qo‘llab-quvvatlansa, Istanbulda tafsilotlarni muhokama qilish uchun yig‘ilish tashkil etish mumkin.
O‘tgan hafta Turkiya tashqi ishlar vaziri Anqara BMTning Ukraina g‘allasini eksport qilish rejasini amalga oshirish mumkin, deb hisoblashini aytgandi.
Bundan oldin esa Bloomberg nashri o‘z manbalariga tayanib, Rossiya va Turkiya Ukraina g‘allasini Odessa porti orqali xavfsiz yetkazib berishni qayta tiklashi kerak bo‘lgan dastlabki kelishuvga erishgani haqida xabar bergan edi. Manbalarga ko‘ra, BMT shafeligida Rossiya-Turkiya rejasining amalga oshirilishi Odessa viloyatidagi qirg‘oq suvlaridan minalardan tozalashga imkon beradi va don ortilgan kemalarning Qora dengizdan O‘rta Yer dengiziga xavfsiz jo‘natilishini kafolatlaydi. Turkiya dengiz hududini minalardan tozalash va eksport qilingan don kemalarini kuzatib borishda o‘z yordamini taklif qildi.